Broj: 711-I-155-P-334-19/21-06-11

Zagreb, 22. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Domagoja Šlata, zamjenika gradonačelnika Grada Jastrebarsko,** na 112. sjednici, održanoj 22. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Domagoja Šlata, zamjenika gradonačelnika Grada Jastrebarsko, neće se pokrenuti, s obzirom da iz prikupljenih podataka povodom prijave zaprimljene 18. studenog 2019.g., u kojoj se navode okolnosti financiranja Sportske zajednice grada Jastrebarsko iz proračuna Grada Jastrebarskog te prijave članstva dužnosnika u navedenom savezu udruga u izvješću o imovinskom stanju dužnosnika, ne proizlazi da je u postupanju ili propustu prijavljenog dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 18. studenog 2019.g. zaprimilo neanonimnu prijavu podnesenu protiv dužnosnika Domagoja Šlata, zamjenika gradonačelnika Grada Jastrebarsko, koja je zaprimljena pod brojem: 711-U-3863-P-334/19-01-2 te je povodom iste otvoren predmet pod brojem: P-334/19.

U prijavi se u bitnom navodi kako Domagoj Šlat obnaša dužnost zamjenika gradonačelnika Grada Jastrebarsko te ujedno i dužnost predsjednika Sportske zajednice Grada Jastrebarsko koja se financira iz gradskog proračuna. U imovinskoj kartici, prema navodima iz prijave, dužnosnik nije naveo dužnost predsjednika SZG Jastrebarsko.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Člankom 3. stavkom 1. točkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Domagoj Šlat obnašao dužnost zamjenika gradonačelnika Grada Jastrebarsko u mandatu 2013.-2017. te da istu dužnost obnaša i u aktualnom mandatu od 25. svibnja 2017.g. Stoga je i Domagoj Šlat, povodom obnašanja navedene dužnosti, obvezan postupati sukladno odredbama ZSSI.

Uvidom u podatke Registra Udruga utvrđeno je da je pod Reg br. 01000125 upisan savez zadruga pod nazivom Sportska zajednica Grada Jastrebarsko, OIB: 87683095171. Kao predsjednik udruge upisan je Domagoj Šlat, s početkom mandata od 23. svibnja 2019.g. U Registru udruga su kao djelatnost Športske zajednice Grada Jastrebarsko upisano je "ostale strukovne djelatnosti u športu", sa šifrom 1.5.99., a ujedno je upisan slijedeći opis djelatnosti udruge/'sudjelovanje u utvrđivanju politike razvoja cjelovitog športa u Gradu Jastrebarsko te ostale djelatnosti pobrojane u članku 9. Statuta udruge.

Na traženje Povjerenstva SZ Grada Jastrebarsko je dostavila očitovanje, Broj: 2020-07 od 11. veljače 2020.g., u kojem se navodi kako je Domagoj Šlat član navedene sportske zajednice te obavlja funkciju predsjednika u mandatu od 2015.-2019. te od 23. svibnja 2019.g. do danas. Za navedenu funkciju Domagoj Šlat ne prima nikakvu naknadu.

Uvidom u podnesena Izvješća o imovinskom stanju dužnosnika Domagoja Šlata utvrđeno je kako je dužnosnik u podnesenim izvješćima pod podacima „Ostala članstva dužnosnika u drugim pravnim osobama, udruženjima i oganizacijama“ navodio da je predsjednik Sportske zajednice Grada Jastrebarskog.

Na traženje Povjerenstva, Grad Jastrebarsko je dostaio očitovanje, KLASA: 041-01/20-01/01 URBROJ: 238/12-02-20-2 od 23. ožujka 2020.g., u kojem se navodi kako je Grad Jastrebarsko sredstva za izvršenje programa zadovoljavanja javnih potreba u sportu prenosio na račun Sportske zajednice Grada Jastrebarskog sukladno odredbi članka 76. stavka 5. Zakona o sportu i to temeljem ugovora: Ugovor o financiranju KLASA: 430-01/16-01/32, URBROJ: 238/12-02-16-2 od 01. ožujka, 2016. godine, Ugovor o financiranju KLASA: 430-01/16-01/274, URBROJ: 238/12-02-17-2 od 02. siječnja 2017. godine, Ugovor o sufinanciranju KLASA: 430-01/17-01/118, URBROJ: 238/12-02-17-2 od 21. lipnja 2017.godine, Ugovor o sufinanciranju KLASA: 430-01/17-01/125, URBROJ: 238/12-02-17-2 od 14. srpnja 2017. godine, Ugovor o financiranju KLASA: 430-01/17-01/200, URBROJ: 238/12-02-17-2 od 02. siječnja 2018. godine, Dodatak Ugovora o financiranju KLASA: 430-01/17-01/200, URBROJ: 238/12-02-18-7 od 23. veljače 2018.godine, Ugovor o financiranju KLASA: 620-01/19-01/01, URBROJ: 238/12-02-19-3 od 23. siječnja 2019. godine i Ugovor o financiranju javnih potreba u sportu u 2020.godini KLASA: 620-01/20-01/01, URBROJ: 238/12-02-20-4 od 16. siječnja 2020.godine. U prilogu očitovnja dostavljeni su predmetni ugovori. Uvidom u iste utvrđeno je kako je Sportsku zajednicu Grada Jastrebarskog zastupao tajnik Marko Gvozdanović, dok je iste ispred Grada Jastrebarskog potpisivao gradonačelnik Grada Jasterbarskog. U očitovanju se navodi kako s tim u vezi dužnosnik Domagoj Šlat nije poduzimao pravne radnje u postupku financiranja navedenog subjekta.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Stavkom 5. propisano je da dužnosnici mogu biti članovi upravnih i nadzornih tijela najviše dviju neprofitnih udruga i zaklada, bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da se udruge mogu udruživati u savez, zajednicu, mrežu, koordinaciju ili drugi oblik udruživanja, neovisno o području svoga djelovanja i slobodno utvrđivati naziv toga oblika udruživanja. Takav oblik udruživanja može imati svojstvo pravne osobe i na njega se na odgovarajući način primjenjuju odredbe tog Zakona. Člankom 16. stavkom 1. ZOU-a propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, a sukladno stavku 3. i 4. istog članka skupština udruge je najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge. Sukladno stavku 5. istog članka udruga imenuje jednu ili više fizičkih osoba za zastupanje udruge.

Povjerenstvo ovdje napominje da obzirom na registrirani oblik predmetnog subjekta kao saveza udruga, dužnosnik Domagoj Šlat, sukladno članku 14. stavku 5. ZSSI-a može biti predjednik nevedenog saveza udruga, ali ne smije primati naknadu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da privatni interes dužnosnika utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. članka 5. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 76. stavku 1. Zakona o sportu javne potrebe u sportu za koje se sredstva osiguravaju iz proračuna jedinica lokalne i područne samouprave su programi, odnosno aktivnosti, poslovi i djelatnosti od značaja za jedinicu samouprave; primjerice poticanje i promicanje sporta, provođenje sportskih aktivnosti djece, mladeži i studenata, djelovanje sportskih udruga, sportskih zajednica i saveza i drugo. Stavkom 2. istog članka propisano je da Programe javnih potreba iz stavka 1. ovoga članka predlaže sportska zajednica, a stavkom 4. istog članka propisano je da iste Programe, na prijedlog sportske zajednice, donosi jedinica lokalne i područne (regionalne) samouprave, zajedno s godišnjim proračunom, s obzirom da se sredstva za ostvarivanje programa javnih potreba u športu osiguravaju iz proračuna.

Člankom 74. stavkom 5. Zakona o sportu propisano je da sredstvima za zadovoljavanje javnih potreba u športu (osim sredstvima za planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave, te za provođenje i financiranje znanstvenih i razvojnih projekata elaborata i studija u funkciji razvoja sporta) raspolaže sportska zajednica u jedinicama lokalne i područne (regionalne) samouprave, kojoj se sredstva za tu potrebu prebacuju na račun iz proračuna.

Imajući u vidu navedeno, dužnosnik s jedne strane obnaša dužnost zamjenika gradonačelnika izvršne vlasti Grada Jastrebarsko, koji predlaže gradski proračun u kojem se planiraju i osiguravaju sredstva za Program javnih potreba u športu te s druge strane u svojstvu predsjednika udruge Sportske zajednice Grada Jastrebarsko promiče interese udruge u kojoj je član. Obzirom da je obveza svakog dužnosnika da u obnašanju javne dužnosti, postupa sukladno načelima savjesnosti, odgovornosti i nepristranosti te da čuva vlastitu vjerodostojnost i povjerenje građana, te svakom situacijom mogućeg sukoba interesa upravlja na način da taj sukob učinkovito izbjegne, dužnosnik bi se u cilju objektivnog, nepristranog i transparentnog obnašanja dužnosti, učinkovitog očuvanja integriteta i vjerodostojnosti dužnosnika te otklanjanja svake sumnje da je svoj položaj dužnosnika na bilo koji način iskoristio probitak povezane osobe, trebao izuzeti od svakog sudjelovanja u financiranju predmetne udruge, odnosno saveza udruga.

U predmetnom postupku utvrđeno je kako dužnosnik Domagoj Šlat nije sudjelovao u postupcima financiranja Sportske zajednice grada Jastrebarskog iz proračuna Grada Jastrebarskog, da za obavljanje funkcije predsjednika navedene sportske zajednice nije primao naknadu te da je istu funkciju prijavio u izvješćima o imovinskom stanju dužnosnika podnesenim Povjerenstvu. Stoga, u postupanju dužnosnika, u odnosu na predmetne okolnosti, nije utvrđeno postojanje osnove za pokretanje postupka radi moguće povrede odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik domagoj Šlat, osobnom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana